
RADVILIŠKIO RAJONO SAVIVALDYBĖS BENDROJO UGDYMO MOKYKLŲ 
MOKINIŲ VEŽIOJIMO 2026–2030 METAIS UŽTIKRINIMO PLANAS

 SKYRIUS


Radviliškio rajono savivaldybės (toliau – Savivaldybė) bendrojo ugdymo mokyklų mokinių vežiojimo 2026–2030 metais užtikrinimo plano tikslas – siekti, kad Savivaldybės mokyklų mokiniai saugiai ir greitai atvyktų į artimiausias mokyklas, įgyvendinančias atitinkamas bendrojo ugdymo programas.
Savivaldybės bendrojo ugdymo mokyklų mokinių vežiojimo 2026–2030 metais užtikrinimo planas parengtas vadovaujantis Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“ patvirtintų Mokyklų, vykdančių formaliojo švietimo programas, tinklo kūrimo taisyklių (toliau – Taisyklės) 35.2 punktu.
Lietuvos Respublikos švietimo įstatymo 36 straipsnio 1 dalyje nurodyta: „1. Mokiniai į atitinkamą švietimo programą vykdančią mokyklą vežami keleiviniu transportu, mokykliniu autobusu arba kitu transportu. Mokinių važiavimo keleiviniu transportu lengvatas nustato Lietuvos Respublikos transporto lengvatų įstatymas. Siekiant užtikrinti švietimo prieinamumą, į mokyklą ir atgal privalo būti vežami kaimuose, miesteliuose toliau kaip 3 kilometrai nuo mokyklos gyvenantys mokiniai, kurie mokosi pagal priešmokyklinio ir bendrojo ugdymo programas, ir vaikai, kuriems paskirtas privalomas ikimokyklinis ugdymas. Vežimą į mokyklą ir atgal organizuoja valstybinės ir savivaldybės mokyklos savininko teises ir pareigas įgyvendinanti institucija (dalyvių susirinkimas), (...) savo nustatyta tvarka.“
Lietuvos Respublikos švietimo įstatymo 36 straipsnio 2 dalyje nustatyta: „2. Mokinių, kurie turi specialiųjų ugdymosi poreikių ir nepajėgia patys atvykti į mokyklą mokytis pagal priešmokyklinio ugdymo ar bendrojo ugdymo programas (negali savarankiškai vaikščioti, dėl didelių sutrikimų yra nesaugūs gatvėje), vežimą į mokyklą ir atgal organizuoja valstybinės ir savivaldybės mokyklos savininko teises ir pareigas įgyvendinanti institucija (dalyvių susirinkimas) (...) savo nustatyta tvarka ir atvejais.“
Savivaldybėje mokinių vežiojimas į mokyklas ir atgal organizuojamas vadovaujantis Radviliškio rajono mokinių vežimo organizavimo tvarkos aprašu, patvirtintu Savivaldybės tarybos 2023 m. lapkričio 16 d. sprendimu Nr. T-180 „Dėl Radviliškio rajono mokinių vežimo organizavimo tvarkos aprašo patvirtinimo“ (toliau – Aprašas) ir Radviliškio rajono savivaldybės mokyklinių autobusų naudojimo tvarkos aprašu bei Švietimo įstaigų mokyklinių autobusų vežimo įkainiais, patvirtintais Savivaldybės tarybos 2018 m. spalio 25 d. sprendimu Nr. T-991 „Dėl Radviliškio rajono savivaldybės mokyklinių autobusų naudojimo tvarkos aprašo ir vežimo įkainių patvirtinimo“.
Savivaldybės bendrojo ugdymo mokykloms steigėjas yra nustatęs aptarnavimo teritorijas. Nustatytų aptarnavimo teritorijų ribose mokyklos, suderinusios maršrutus su Savivaldybės švietimo ir sporto paslaugų centru bei visuomeninio transporto vežėju, organizuoja mokinių, kurie gyvena kaimuose, miesteliuose toliau kaip 3 kilometrai nuo mokyklos ir kurie mokosi pagal priešmokyklinio ir bendrojo ugdymo programas, specialiųjų ugdymosi poreikių turinčių mokinių, kurie dėl negalios negeba savarankiškai atvykti į mokyklas, ir vaikų, kuriems paskirtas privalomas ikimokyklinis ugdymas, vežiojimą į mokyklas ir atgal. 
Kasmet daugiausia mokinių, vidutiniškai 61 proc., buvo vežiojama maršrutiniu transportu, mažiausia (vidutiniškai 15 proc.) – kitais būdais, mokykliniais autobusais vidutiniškai 24 proc.
Mokyklinius autobusus turi: Radviliškio r. Alksniupių pagrindinė mokykla (vieną 19 vietų), Radviliškio r. Baisogalos gimnazija (tris 19 vietų), Radviliškio r. Gražinos pagrindinė mokykla (vieną 19 vietų), Radviliškio r. Grinkiškio Jono Poderio pagrindinė mokykla (du 19 vietų), Radviliškio r. Sidabravo pagrindinė mokykla (vieną 19 vietų), Radviliškio r. Šeduvos gimnazija (tris 19 vietų, vieną 29 vietų), Radviliškio r. Šiaulėnų Marcelino Šikšnio gimnazija (tris 19 vietų), Radviliškio r. Vaižganto progimnazija (vieną 19 vietų).
Prognozuojama, kad iki 2030-08-31 įgyvendinus Radviliškio rajono savivaldybės bendrojo ugdymo mokyklų tinklo pertvarkos 2026–2030 metų bendrojo plano 1 priede „Bendrojo ugdymo mokyklų steigimo, reorganizavimo, likvidavimo, pertvarkymo ir struktūros pertvarkos 2026–2030 metų planas“ suplanuotas priemones bei Savivaldybės bendrojo ugdymo mokyklose nesukomplektavus Taisyklių nuostatų neatitinkančių klasių, padidės į mokyklas ir atgal vežiojamų mokinių skaičius. Padidėjęs mokinių vežiojimo poreikis bus tenkinamas panaudojant mokyklinius autobusus, visuomeninį transportą ar kitas vežiojimo formas.

 SKYRIUS


Eil. Nr.	Veikla	Vykdytojai	Įgyvendinimo laikas
1	2	3	4
1.	Teikiama informacija vežėjui apie mokinius, kuriems reikalingas vežimas	Bendrojo ugdymo mokyklų vadovai	Vadovaujantis Aprašu
2.	Mokinių vežimo problemos sprendžiamos bendradarbiaujant su Švietimo ir sporto paslaugų centro Transporto ir ūkio veiklos skyriumi, Savivaldybės administracijos Investicijų ir turto valdymo bei Švietimo ir sporto skyriumi	Bendrojo ugdymo mokyklų vadovai	Kiekvienais mokslo metais pagal poreikį
3.	Mokyklų interneto svetainėse paskelbiama informacija apie mokinių vežimą (maršrutai, grafikai, kt.)	Bendrojo ugdymo mokyklų vadovai	Kasmet iki rugsėjo 1 d.
4.	Mokinių vežimo mokykliniais autobusais grafikai koreguojami atsižvelgiant į pamokų (būrelių) pradžios ir pabaigos laiką. 	Bendrojo ugdymo mokyklų vadovai	Kiekvienais mokslo metais pagal poreikį
5.	Sukomplektavus klases, įvertinus mokinių srautus ir poreikį derinami visuomeninio transporto maršrutai ir grafikai	Savivaldybės administracijos Investicijų ir turto valdymo skyrius	Kiekvienais mokslo metais pagal poreikį
6.	Vykdomas mokyklinių autobusų poreikio monitoringas	Švietimo ir sporto paslaugų centro Transporto ir ūkio veiklos skyrius	Nuolat
7.	Teikiamos paraiškos dėl mokyklinių autobusų gavimo	Švietimo ir sporto paslaugų centras, Savivaldybės administracijos Švietimo ir sporto skyrius	Kasmet iki Švietimo, mokslo ir sporto ministerijos nustatyto termino
8.	Prižiūrima mokyklinių autobusų techninė būklė	Mokyklų vadovai, Švietimo ir sporto paslaugų centro Transporto ir ūkio veiklos skyrius	Nuolat
9.	Mokinių vežimas į mokyklą ir atgal organizuojamas vadovaujantis Lietuvos Respublikos švietimo ir kitų įstatymų bei įstatymų lydimųjų aktų reikalavimais	Savivaldybės administracijos Švietimo ir sporto skyrius,	Švietimo ir sporto paslaugų centro Transporto ir ūkio veiklos skyrius	Nuolat

